Românii din Republica Moldova, sunt invitați, printr-un afiș pe o stradă din Strășeni, să meargă cu un autocar, pe 16 noiembrie, " la secția de votare Călăraș", să îl susțină pe candidatul Victor Ponta. Celor interesați le este asigurat transportul gratuit dus-întors, se arată în afișul electoral.

Lina Vdovîi, o jurnalistă din Republica Moldova, a postat pe Facebook o fotografie cuc un afiș de pe o stradă din Strășeni (aproape de Chișinău), pe care apare imaginea lui Victor Ponta, alături de o invitație la vot cu autocarul și un număr de telefon.

„Dragi cetățeni! Dacă dețineți cetățenia română, vă invităm pe data de 16.11 2014 să participate la scrutinul 2 pentru alegerea președintelui României pentru a-l susține pe candidatul Victor Ponta. Va fi organizat transportul tur retur deplasarea la secția de votare Călărași (Călărași este și un oraș din Republica Moldova n.r.). Pentru informații și alcătuirea listei, vă rog să vă adresați la vânzătoarea magazinului de rechizit”, scrie pe afiș.

În postarea sa, ziarista Lina Vdovîi povestește cum, atunci când a încercat să facă o fotografie autocarului, a fost abordată de vânzătoare, care a invitat-o în magazin propunându-i să „o pună prima pe listă”.

Foto Facebook

„Mă opresc să fac această poză. Wow, Victor Ponta în Strășeni! Uite-l, zâmbește pe strada mea, vorbește cu cetățenii români rătăciți pe aceste meleaguri. Nu reușesc să-l încadrez gospodărește, că iese o vânzătoare dintr-un magazin -femeie de treabă, de altfel, o cunosc, dar nu mă recunoaște ea pe mine – și mă invită înăuntru. „Nu-i face poze, mai bine intră să-ți spun ceva. Ai cetățenie? Vino să te pun pe listă, te duce autocarul până la Călărași, ai transportu’ gratuit! Vino să fii prima!” Pfiuu! Deci a ajuns autocaru’ și în Moldova mea! O fi unul din alea „școlare”, trimise de PSD în Chișinău la începutul lui octombrie. Nu, mulțumesc, Victore, dar eu mă duc și pe jos la vot, dacă trebuie”, a scris Lina Vdovîi pe Facebook.

